Ես հաճախ եմ լինում Բջնիում, որտեղ մեր ամառանոցն է: Հիմնականում գնում եմ ամռանը, երբեմն նաև տարվա այլ եղանակներին` մեկ-երկու օրով: Բջնիի ամենամոտ քաղաքը Չարենցավանն է` իմ սիրելի քաղաքներից մեկը բնության գրկում: Երբ մենակ եմ լինում, սիրում եմ Երևանից Չարենցավան գնալ գնացքով: Այդպես ես հնարավորություն եմ ունենում վայելել ճանապարհը, բնությունը, սարերն ու կիրճերը, քանի որ գնացքն անցնում է լեռնային ճանապարհներով: Այդպես տեսնում եմ բնակավայրեր, որոնց մասին տեղյակ չէի: Այդպես վերադառնում եմ խորհրդային անցյալ, քանի որ գնացքը հին է` պահպանված խորհրդային ժամանակներից, և անկախ ինձնից պատկերացնում եմ, թե ինչպես էին դրանով երթևեկում խորհրդային ժամանակաշրջանի մարդիկ: